b'\n_START_ARTICLE_\nSistema immunitari innat\n_START_SECTION_\nMacr\xc3\xb2fags\n_START_PARAGRAPH_\nEls macr\xc3\xb2fags (en grec, "grans menjadors") s\xc3\xb3n grans leuc\xc3\xb2cits fag\xc3\xb2cits, que s\xc3\xb3n capa\xc3\xa7os de sortir del sistema vascular travessant la membrana cel\xc2\xb7lulars dels capil\xc2\xb7lars i accedint a les \xc3\xa0rees entre les c\xc3\xa8l\xc2\xb7lules a la recerca de pat\xc3\xb2gens invasors. Als teixits, els macr\xc3\xb2fags \xc3\xb2rgan-espec\xc3\xadfics es diferencien dels fag\xc3\xb2cits presents a la sang, anomenats mon\xc3\xb2cits. Els macr\xc3\xb2fags s\xc3\xb3n els fag\xc3\xb2cits m\xc3\xa9s eficients, i poden fagocitar quantitats substancials de bacteris o altres c\xc3\xa8l\xc2\xb7lules microbis. La uni\xc3\xb3 de mol\xc3\xa8cules bacterianes a receptors de la superf\xc3\xadcie d\'un macr\xc3\xb2fag l\'incita a absorbir i destruir el bacteri per mitj\xc3\xa0 d\'un "esclat oxidatiu" que provoca l\'alliberament d\'esp\xc3\xa8cie reactives de l\'oxigen. Els pat\xc3\xb2gens tamb\xc3\xa9 fan que el macr\xc3\xb2fag produeixi quimiocines, cosa que atrau altres c\xc3\xa8l\xc2\xb7lules al punt d\'infecci\xc3\xb3.\n_START_SECTION_\nNeutr\xc3\xb2fils\n_START_PARAGRAPH_\nEls neutr\xc3\xb2fils, juntament amb dos altres tipus de c\xc3\xa8l\xc2\xb7lula, els eosin\xc3\xb2fils i els bas\xc3\xb2fils (vegeu m\xc3\xa9s avall) s\xc3\xb3n coneguts com a granul\xc3\xb2cits, degut a la pres\xc3\xa8ncia de gr\xc3\xa0nuls al seu citoplasma; o com a c\xc3\xa8l\xc2\xb7lules polimorfonuclears (PMNs), a causa del seu caracter\xc3\xadstic nucli lobulat. Els gr\xc3\xa0nuls neutr\xc3\xb2fils contenen un conjunt de subst\xc3\xa0ncies qu\xc3\xadmiques que maten els bacteris i els fongs o n\'inhibeixen el creixement. De manera similar als macr\xc3\xb2fags, els neutr\xc3\xb2fils ataquen els pat\xc3\xb2gens per mitj\xc3\xa0 d\'un esclat oxidatiu. Els productes principals de l\'esclat oxidatiu dels neutr\xc3\xb2fils s\xc3\xb3n potents agents oxidants com ara el per\xc3\xb2xid d\'hidrogen, radicals lliures d\'oxigen i hipoclorit. Els neutr\xc3\xb2fils s\xc3\xb3n el tipus m\xc3\xa9s abundant de fag\xc3\xb2cit, representant normalment entre el 50% i el 60% del total de leuc\xc3\xb2cits circulants, i s\xc3\xb3n habitualment les primeres c\xc3\xa8l\xc2\xb7lules a arribar al lloc d\'infecci\xc3\xb3. La medul\xc2\xb7la \xc3\xb2ssia d\'un adult sa normal produeix m\xc3\xa9s de cent mil milions de neutr\xc3\xb2fils cada dia, i m\xc3\xa9s de deu vegades aquesta quantitat quan hi ha una inflamaci\xc3\xb3 aguda.\n_START_SECTION_\nC\xc3\xa8l\xc2\xb7lules dendr\xc3\xadtiques\n_START_PARAGRAPH_\nLes c\xc3\xa8l\xc2\xb7lules dendr\xc3\xadtiques (DC) s\xc3\xb3n fag\xc3\xb2cits presents en teixits que estan en contacte amb el medi exterior, principalment la pell (on sovint reben el nom de c\xc3\xa8l\xc2\xb7lules de Langhernans) i les mucositats internes del nas, els pulmons, l\'est\xc3\xb3mac i l\'intest\xc3\xad. Deuen el seu nom a la seva semblan\xc3\xa7a amb les dendrites neuronals, per\xc3\xb2 les c\xc3\xa8l\xc2\xb7lules dendr\xc3\xadtiques no estan relacionades amb el sistema nervi\xc3\xb3s. Les c\xc3\xa8l\xc2\xb7lules dendr\xc3\xadtiques tenen una gran import\xc3\xa0ncia en el proc\xc3\xa9s de presentaci\xc3\xb3 d\'antigen, i serveixen d\'enlla\xc3\xa7 entre els sistemes immunitaris adaptatiu i l\'innat.'